《题村田乐图》
明代·唐桂芳

人言农家苦，我言农家乐。春田雨如膏，呼儿具钱鏄。

牛疲卧树根，气喘啮枯箨。老妻饷午炊，随分饱藜藿。

秋高谷登场，万宝光错落。回头念躬耕，此计良不恶。

呜呼仕途岂似归田好，骨肉睽离不相保。半生郁郁利名愁，一夜白发惊霜草。

宦游安得比两翁，山肴村酿肩相从。手持鼗鼓声鼕鼕，何异击壤歌尧风。

崇安学官性嗜酒，返关兀坐无酒友。只使独醒看画图，隔林幽鸟闻提壶。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。